《天竺》
明代·郑善夫

旬有五日不出户，阑风伏雨寒萧萧。偶尔寻僧入三竺，多方索梅穷六桥。

黄精紫蕨亦自饱，瑶草璚花还见招。旌旄满山江浪恶，腐儒解组为渔樵。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。